Faglig sekretær i 3F Aalborg Hans Gramkow tager sig ofte af elever, der er kommet i klemme i restaurationsbranchen. Den nyeste sag om en 17-årig kokkeelev på Gjøl Kro har alligevel fået ham til at spærre øjnene op. -	Det er voldsomt. Vi har set tilfælde, hvor unge mennesker arbejder meget, men det her er grotesk, siger Hans Gramkow. Den 17-årige kokkeelev har arbejdet på Gjøl Kro siden august. Han har ikke fået løn og feriepenge i de seneste seks måneder, og ifølge 3F har han haft så meget overarbejde, at fagforeningen nu har sendt et krav på 300.000 kroner til forpagteren. -	Drengen laver alt muligt andet end det, en kokkeelev er ansat til. Han gør rent, dækker op til selskaber, står i baren. Han skal som 17-årig agere som udsmider på stedet, når han står der alene, siger Hans Gramkow. Tyveri på kroen Ifølge forpagter af Gjøl Kro, Peter Kjeldgaard, ser sagen noget anderledes ud. Han siger, at eleven har stjålet 80.000 kroner fra kroen, og at han har politianmeldt ham. -	I december tog vi ham første gang i at tage penge. Vi lavede en aftale, hvor han ikke skulle have løn og i stedet arbejde pengene af. Set i bakspejlet skulle jeg have udbetalt løn til ham og have gjort det på en anden måde, siger Peter Kjeldgaard. Den 17-årige har over for 3F benægtet, at han har stjålet penge fra kroen. -	Selv hvis han havde taget af kassen, hvilket jeg ikke tror på, og han i øvrigt benægter, så kan man ikke bare tilbageholde løn. Så får Skat ikke deres penge, og han får ikke feriepenge og tillæg, siger Hans Gramkow. Et familiært forhold Peter Kjeldgaard medgiver, at kokkeeleven har opholdt sig rigtig meget på kroen, men det har ikke været arbejde det hele. Ifølge restauratøren er kokkeeleven blevet hængende efter arbejdstid, fordi de havde udviklet et familiært forhold. -	Han har brugt mange timer på kroen, hvor han har haft fri, hvor han ikke gad at tage hjem, men hellere vil være sammen med os. Så at pålægge det som timer, at han har været sammen med os som venner, synes jeg er noget svineri, siger Peter Kjeldgaard. Farvel til Gjøl Kro efter flere konflikter Peter Kjeldgaard erkender, at han har en ledelsesstil, hvor han råber og taler meget direkte til sine ansatte. Flere ansatte har forladt kroen efter kort tid, fordi de ikke kunne med Peter Kjeldgaard. Forpagteren har også været i konflikt med det ejendomsselskab, der ejer kroen, og det er nu endt med, at han skal forlade stedet til juni. Han overtager i stedet Restaurant Rusk i Aalborg. -	Jeg er en meget bestemt og målrettet person. Jeg siger min mening, fordi jeg har bragende ADHD. Det kommer nogle gange ud på en forkert eller anderledes måde end andre mennesker. Det kan jeg ikke tage mig af, siger Peter Kjeldgaard. Kokkeeleven er nu sygemeldt. Peter Kjeldgaard mener, at han skylder ham omkring 50.000 kroner, men intet tyder på at kokkeeleven får de penge foreløbig. -	Jeg tager det i retten. Jeg skal tale med en advokat senere i dag. Jeg gider ikke finde mig i det, siger restauratøren. Kokkeeleven siger også, at han aldrig har fået nogen vagtplan, og at han er blevet sat til at passe forpagterens børn i arbejdstiden. Det afviser Peter Kjeldgaard. Hvis parterne ikke bliver enige, så er det Tvistighedsnævnet for elever, der skal afgøre sagen.

Opsummering:
En kokkeelev er blevet groft udnyttet som gratis arbejdskraft på Gjøl Kro. Det mener i hvert fald 3F, der nu kræver, at forpagteren efterbetaler 300.000 kroner til kokkeeleven. Forpagteren beskylder til gengæld kokkeeleven for tyveri.